Гъунапкъэм йокIуэлIапэ
Дызэрыщыгъуазэщи, Совет Союзыр лъэлъэжа иужькIэ, Кавказ Шытх Нэхъыщхьэм хыхьэ лъагапIэхэм зэрыдэкI лъагъуэхэм ярикIуэныр альпинистхэм щрагъэгъэтауэ щытащ. Иджы мис, абыхэм ящыщу 40-м нэблагъэр ди республикэм къыщызэIуахыжащ. А Iуэхугъуэр къыхигъэщащ КъБР-м туризмэмкIэ и министр ЩоджэнцIыкIу Мурат, иджыблагъэ иригъэкIуэкIа пресс-конференцым къыщыпсалъэм.
Урысей Федерацэмрэ Куржымрэ къуршылъэхэмкIэ щаIэ я гъунапкъэм метри 100-м къриубыдэу ди лъэныкъуэмкIэ декIуэкI щIыпIэ зызыукъуэдиям цIыху ирамыгъэхьэжу къызэраублэрэ илъэс пщIы бжыгъэхэр блэкIат. АтIэми, абдежхэрат здэщыIэр Кавказ Шытх Нэхъыщхьэм къедза бгыщхьэ аранэ нэхъ цIэрыIуэ дыдэхэр. Ауэ щыхъукIи, ди республикэм и къуршылъэ щIыпIэхэм щызэхэзекIуэу щыта альпинистхэм я нэхъыбапIэм ди гъунэгъу КуржымкIэ зрагъэзэкIын хуей хъуат. Иджы мис, Урысей Федерацэм и ФСБ-м деж къыщызэIуаха гъунапкъэхъумэ IуэхущIапIэм Къэбэрдей-Балъкъэрым щиIэ и къудамэмрэ УФ-м альпинизмэмкIэ и федерацэмрэ я лIыкIуэхэр къытхэту, зэхэтша гупым щыщхэр щыхэплъэжым, къуршхэм я нэхъ папцIапIэ дыдэхэм (аранэхэм) яхуэкIуэ лъагъуэжьхэм ящыщу 60-м нэблагъэр альпинистхэмрэ туристхэмрэ къахуэдгъэунэхуж зэрыхъунур наIуэ къэхъуащ. АрщхьэкIэ, а псори зэгъэпэщыжыным зы илъэсым къриубыдэу дызэрыпэмылъэщынур нэрылъагъути, мурад тщIащ абыхэм ящыщу 39-р мы гъэм къызэIутхыжыну, — щыжиIащ и пэублэ псалъэм ЩоджэнцIыкIу Мурат.
УФ-м альпинизмэмкIэ и федерацэм и вице-президент Душарин Иван къызэрыхигъэщамкIэ, лъагъуэхэр зэрызэхуащIыжауэ щытам и зэран зэкIар альпинизмэм и закъуэкъым, атIэ Къэбэрдей-Балъкъэрым и экономикэми хэщIыныгъэ инхэр иритащ, къуршхэм зыщызыгъэпсэхун мурадкIэ ди республикэм къихьэу щытахэм я нэхъыбапIэр нэгъуэщI щIыналъэхэмкIэ «еплъэкIын» хуей зэрыхъуам къыхэкIыу.
Урысей Федерацэм и ФСБ-м деж къыщызэIуаха гъунапкъэхъумэ IуэхущIапIэм Къэбэрдей-Балъкъэрым щиIэ и къудамэм и унафэщIым и къалэнхэр пIалъэкIэ зыгъэзащIэ Бобров Дмитрий зэрыжиIэмкIэ, лъагъуэжьхэм ящыщу 39-р къызэрызэIуахыжрэ куэд дэмыкIами, альпинист 30-м щIигъум иратащ Кавказ Шытх Нэхъыщхьэм и лъагапIэхэм нэсыну хуитыныгъэ зэраIэмкIэ тхылъхэр.
— Япэу зыкъытхуэзыгъэзахэм къыхаха лъагъуэхэр Джанги-Тау, КъуэкIыпIэмкIэ щыIэ Щхъэрэ, Ляльвер, Шхельдэ, Щуровскэм и аранэ лъагапIэхэращ зыкIэрыхьэр. Ауэ щыхъукIи, дэ къызэрытлъытэмкIэ, мы гъэм кърикIуэнум дигъэлъагъунущ къэдгъэунэхужа зекIуапIэхэм ящыщу дэтхэнэм нэхъ щIэупщIэ иIэнуми, мыхьэнэ ин зимыIэу къыщIидзыжынури. АтIэми къыжыIапхъэщ, къэрал гъунапкъэм и гъунэгъуу къызэIутхыжа лъагъуэхэм ярикIуэным, ди гуапэ зэрыхъущи, турист къызэрыгуэкIхэри зэрыдихьэхыр. Апхуэдэу, абыхэм ящыщу, бадзэуэгъуэм — цIыху мин 16-м щIигъум, дызэрыт мазэм зэрыщIидзэрэ — мин 20-м нэблагъэм зи гугъу тщIы бгылъэ щIыпIэхэм зыщагъэпсэхуну хуитыныгъэ зэраIэмкIэ тхылъхэр яIэрыдгъэхьащ. ЩIыгъужыпхъэщ, бгъэдыхьэпIэ зыхуагъуэтыжа лъагапIэхэм я лъабжьэм щIэта альплагерхэу «Безенги», «Шхельда», «Уллу-Тау» зи фIэщыгъэхэм лэжьэн зэрырагъэжьэжари, — къыхигъэщащ Бобров Дмитрий.
КЪУМАХУЭ Аслъэн.
